Zilele Horticulturii Clujene vor avea loc și în acest an, între 17-19 mai, în tradiționala organizare a Facultății de Horticultură şi Afaceri în Dezvoltare Rurală, iar intercalat, în 18 mai, va fi organizată Ziua Fascinației Plantelor, transmit într-un reprezentanții USAMV. Evenimentul general, ajuns la ediția a III-a, va fi găzduit de platoul din fața Aulei Magna "Mihai Șerban", între orele 10.00 – 19.00 zilnic, iar cel din 18 mai la Bibliotecă, în holul din fața Amfiteatrului Roșu.
Citând aceleași surse, pe parcursul celor trei zile, specialişti în horticultură vor prezenta multe din tainele acestei profesii prin ateliere, expoziţii şi demonstrații în campus. De asemenea, prin participanţii la eveniment vor fi oferite și alte teme atractive: soluţii pentru grădină şi balcon/terasă; expoziţie cu vânzare direct de la producători de flori, legume, plante ornamentale şi aromatice, pomi şi arbuşti fructiferi, vin, răsaduri, sisteme de irigaţii, unelte, utilaje, accesorii pentru horticultură etc.; degustări de vin; târg de turism şi multe alte surprize plăcute.
Organizatorii mai informează că în ceea ce privește standurile expoziționale, participanții nu vor plăti taxă de închiriere a spațiului, însă trebuie să-și asigure tot ce e necesar (stand/cort, masă, scaun etc). Acestora le va fi asigurat spațiul solicitat prin formularul de înscriere, accesul la amenajare cu o zi înainte, inclusiv cu mijloacele de transport, parcarea vechiculelor și, dacă va fi necesar, acces la surse de energie electrică. Înscrierile se fac la adresa: https://docs.google.com/forms/d/1N8MeJrhUh_Mq3O1Fgi0iCf21Se_fmHOtwzScqeQYj3g/edit. Informații detaliate: prof. dr. Mirela Cordea, e-mail: mcordea@usamvcluj.ro. După cum au declarat organizatorii, aceștia "așteaptă cu nerăbdare înscrierile expozanților, precum și participarea comunității clujene la un eveniment vibrant, devenit deja tradițional, dedicat horticulturii și frumosului din jur."